2. számú melléklet

**Szombathely Megyei Jogú Város Önkormányzata Közgyűlésének**

**…../2020. ( ) önkormányzati rendelete**

**a környezet- és természetvédelem helyi szabályairól szóló 33/2012. (XI.12.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a környezet védelmének általános szabályairól szóló 1995. évi LIII. törvény 46. § (1) bekezdés c) pontjában, a 48. § (1)-(2) bekezdéseiben, a 48. § (4) bekezdés b) pontjában, a természet védelméről szóló 1996. évi LIII. törvény 24. § (1) bekezdés b) pontjában, a 62. § (1)-(3) bekezdéseiben, foglalt felhatalmazás alapján az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva a következőket rendeli el:

**1. §**

A környezet- és természetvédelem helyi szabályairól szóló 33/2012. (XI.12.) önkormányzati rendelet (a továbbiakban: Rendelet) bevezető része helyébe a következő rendelkezés lép:

„Szombathely Megyei Jogú Város Önkormányzatának Közgyűlése a környezet védelmének általános szabályairól szóló 1995. évi LIII. törvény 46. § (1) bekezdés c) pontjában, a 48. § (1)-(2) bekezdéseiben, a 48. § (4) bekezdés b) pontjában, a természet védelméről szóló 1996. évi LIII. törvény 24. § (1) bekezdés b) pontjában, a 62. § (1)-(3) bekezdéseiben, foglalt felhatalmazás alapján az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva a következőket rendeli el:”

**2. §**

A Rendelet 18. § (3) bekezdése helyébe a következő rendelkezés lép:

„(3) A 18. § (1) bekezdés a) - b) pontjaiban megjelölt parkegyüttesek fenntartásáról, természeti állapotának megőrzéséről a kezelési tervben foglaltaknak megfelelően az Önkormányzat parkfenntartás keretében gondoskodik.”

**3.§**

A Rendelet

1. 2. melléklete helyébe az 1. melléklet,
2. 3. melléklete helyébe a 2. melléklet

lép.

**4.§**

Hatályát veszti a Rendelet 18.§(1) bekezdés c) pontja.

**5. §**

Ez a rendelet a kihirdetését követő napon lép hatályba.

**(: Dr. Nemény András :)** **(: Dr. Károlyi Ákos :)**

**polgármester** **jegyző**

**1. melléklet a ……/2020. (……….) önkormányzati rendelethez**

**„2. melléklet a 33/2012. (XI. 12.) önkormányzati rendelethez”**

**A helyi jelentőségű védett természetvédelmi területek adatai**

|  |  |  |  |
| --- | --- | --- | --- |
|  | *hrsz.* | terület  (m2) | kezelő |
| *Gayer-Brenner parkegyüttes* |  |  |  |
| Gayer-park | 8444 | 19.255 |  |
|  |  |  | Szombathely Megyei Jogú Város Önkormányzata |
| Brenner-park | 8532 | 21.226 |  |
| *Ezredévi-Szent István parkegyüttes* |  |  |  |
| Ezredévi-park | 5638 | 10.722 |  |
|  |  |  | Szombathely Megyei Jogú Város Önkormányzata |
| Szent-István park | 4686 | 9.323 |  |
|  | 4718 | 18.101 |  |

**2. melléklet a ……/2020. (……….) önkormányzati rendelethez**

**„3. melléklet a 33/2012. (XI. 12.) önkormányzati rendelethez”**

**Helyi jelentőségű védett fák**

1./A Rákóczi u. 1. számú épület melletti (hrsz. 6467/7) platánfa (Platunus hybrida)

A védelem célja: a magas korú, tekintélyes méretű fák megőrzése.

2./ A Bagolyvár előtt (hrsz. 4997) álló idős platánfa.

A védelem célja: a magas korú, tekintélyes méretű fák megőrzése.

3./ A Paragvári út 13-86. sz. előtti (hrsz. 2757/1; 2757/3; 2756/1; 2756/2; 2756/3) kétoldali feketefenyő fasor (Pinus nigra).

A védelem célja: az utcafásításban nem jellemző, belterületi fasorok között

ritkaságszámba menő magas korú és tetemes méretű fasor megőrzése.

4./ A Szt. Flórián krt. 11. házszám előtti (hrsz. 8534) 3 db tiszafa (Taxus baccata).

A védelem célja: a magas korú és belterületi elhelyezkedésük miatt jelentős fák megóvása.

5./ A Jáki út 24/A-52. számú házak, valamint a Jáki út 57. számú házakkal szemben az utca másik oldalán (hrsz. 10 294/2) található japán gyertyánszil fák (Zelkova serrata).

A védelem célja: a városi utcafásításban országosan egyedülálló, méretét

tekintve is ritkaságnak számító, utcafásítási szempontból kiemelkedő fák

megőrzése.

6./ A Víztorony utcában (hrsz. 4703/1) lévő nagylevelű hársfa (Tilia platyphyllos), Erzsébet királyné fája.

A védelem célja: a magas korú, Erzsébet királyné emlékét őrző fa megőrzése.

7./ A Szily János utcában (hrsz. 6127/3) lévő 11 db francia juharfa (Acer monspessulanum).

A védelem célja: a város területén utcai fasorként ilyen fa nincs, országosan is ritkaság. II. János Pál pápa látogatásakor telepített fák.

8./ Az Emlékmű alatti parkolóban (hrsz. 4652/2) lévő 2 db diófa (Juglans sp.)

A védelem célja: Magyarországon csak arborétumokban található.

9./ Vadász u. 6. sz. alatti ingatlanon (hrsz. 11665/5) álló kislevelű hársfa (Tilia cordata).

A védelem célja: a magas korú, tekintélyes méretű fa megőrzése.

**INDOKOLÁS**

**a környezet- és természetvédelem helyi szabályairól szóló 33/2012. (XI.12.) önkormányzati rendelet módosításáról szóló önkormányzati rendelethez**

A Szombathely Vadász u. 6. sz. alatti ingatlan tulajdonosai az ingatlanukon található nagyméretű kislevelű hárs helyi jelentőségű védett természeti emlékké nyilvánítására tettek javaslatot a fa korára, méretére tekintettel, és a szomszédos ingatlanon történt építkezés okozta konfliktushelyzet miatt a fa megóvása érdekében.

A természet védelméről szóló 1996. évi LIII. törvényben meghatározott védetté nyilvánítási folyamat alapján a védetté nyilvánítás szakmai indokoltságát megalapozó vizsgálat kitér a fa környezetének, a fa állapotának vizsgálatára (gyökérzet látható sérüléseire, elváltozásaira, gyökérnyakának- tuskójának ellenőrzésére, fa törzsének ellenőrzésére, a fa koronaalapjának, koronájának és lombozatának vizsgálatára). A vizsgálat alapján tett javaslat, megállapítás: A fán célszerű lenne egy szakszerű faápolást, stabilizációs beavatkozást végezni. Jelenleg nem veszélyeztet jelentős értéket, emberi életet, anyagi javakat.

Az Őrségi Nemzeti Park Igazgatóság nyilatkozatában támogatja az időskorú kislevelű hárs helyi jelentőségű védett természeti emlékké nyilvánítását, kiemelve az élővilágban betöltött szerepét (számos élőlény élettere), a levegőtisztasághoz való hozzájárulását, az esztétikai értékét, és a helyi lakosság kötődését, a turisztikai vonzerejét.

**1. §**

Szükséges a rendelet bevezető részének módosítása, mivel felhatalmazó rendelkezésként időközben hatálytalanná vált jogszabályra utal. A jogalkotásról szóló 2010. évi CXXX. törvény 2019. március 15. napján hatályba lépett módosítása következtében lehetővé vált az önkormányzati rendeletek esetében a bevezető rész módosítása, így ezt jelen módosítás keretében indokolt megtenni.

**2-4. § és 1-2. melléklet**

A Bogáti kastély (volt Festetics kastély) épülete és parkja országos műemlékvédelem alatt áll (10759 műemléki törzsszámon, 19468 műemléki azonosító számon nyilván tartott), amely magasabb szintű védettségi kategóriát jelent, mint a helyi, önkormányzati szintű védelem. Az országos műemléki védettség indokolja a helyi védettség megszüntetését. A rendelet mellékletében szükséges meghatározni a helyi jelentőségű védett fák megnevezését, helyét és a védelem célját.

**5. §**

A rendelet hatálybalépésének időpontját tartalmazza.

**ELŐZETES HATÁSVIZSGÁLAT**

**a környezet- és természetvédelem helyi szabályairól szóló 33/2012. (XI.12.) önkormányzati rendelet módosításáról szóló önkormányzati rendelethez**

1. **Társadalmi hatások**

A rendelet-módosításnak társadalmi hatásai nincsenek.

1. **Gazdasági, költségvetési hatások**

A rendelet-módosítás, az időskorú kislevelű hárs helyi jelentőségű védett természeti emlékké nyilvánítása, esztétikai értéke erősíti a helyi lakosság kötődését, növeli a városrész turisztikai vonzerejét. A hársfa koronaápolási, koronacsúcs mérsékelt könnyítése, koronabiztosító kötések felhelyezése munkáira a 2020. évi költségvetés rendelet biztosít fedezetet.

1. **Környezeti hatások**

A rendelet-módosítás, az időskorú kislevelű hárs helyi jelentőségű védett természeti emlékké nyilvánítása az élővilágban betöltött szerepét (számos élőlény élettere) erősíti.

1. **Egészségi következmények**

A rendelet-módosítás, az időskorú kislevelű hárs helyi jelentőségű védett természeti emlékké nyilvánítása hozzájárul a levegőtisztasághoz.

1. **Adminisztratív terheket befolyásoló hatások**

A rendelet-módosítással kapcsolatos adminisztratív terhek nem változnak.

1. **A jogszabály megalkotásának szükségessége, a jogalkotás elmaradásának várható következményei**

A környezet- és természetvédelem helyi szabályairól szóló önkormányzati rendelet megalkotása óta eltelt időszakban a rendelet alkalmazásával kapcsolatosan felmerülő igények teszik szükségessé a módosítást.

1. **A jogszabály alkalmazáshoz szükséges személyi, szervezeti, tárgyi és pénzügyi feltételek**

A rendelet módosításával a szükséges személyi, szervezeti, tárgyi és pénzügyi feltételek nem változnak, azok rendelkezésre állnak.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**











